19810413
Директива на Комисията
от 13 април 1981 година
за изменение на Директива 79/490/ЕИО за привеждане в съответствие с техническия прогрес на Директива 70/221/ЕИО на Съвета за сближаване на законодателствата на държавите-членки относно резервоарите за течни горива и задно разположената защита срещу вклиняване на моторни превозни средства и техните ремаркета
(81/333/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на превозни средства и техните ремаркета [1], последно изменена с Директива 80/1267/ЕИО [2], и по-специално член 13 от нея,
като взе предвид Директива 70/221/ЕИО на Съвета от 20 март 1970 г. за сближаване на законодателствата на държавите-членки относно резервоарите за течни горива и задно разположената защита срещу вклиняване на моторни превозни средства и техните ремаркета [3], последно изменена с Директива 79/490/ЕИО [4], и по-специално член 3 от нея,
като има предвид, че опитът е показал, че сегашната формулировка на точка II.5.2 от приложението към Директива 79/490/ЕИО, отнасяща се за задно разположената защита срещу вклиняване на превозни средства от категории M1, M2, M3, N1, O1 и O2 е доста неясна по отношение на ширината във връзка, с която трябва да бъде удовлетворено изискването; като има предвид, че това може да доведе до различни изисквания от страна на различните стандартизационни служби, при което има опасност от противоречия с Директива 74/483/ЕИО на Съвета [5] относно издадените навън части на превозни средства от категория М1, а също и от създаване на технически бариери пред търговията,
ПРИЕ НАСТОЯЩАТА ДИРЕКТИВА:
Член 1
Директива 79/490/ЕИО се изменя, както следва:
Текстът на точка II.5.2 от приложението се заменя със следния текст:
"II.5.2. Всяко превозно средство от една от категориите M1, M2, M3, N1, O1 или O2 (категории по международната класификация, посочена в бележка б) на приложение I към Директива 70/156/ЕИО на Съвета) ще се счита, че удовлетворява определеното в точка II.5.1 условие:
- ако отговаря на определените в точка II.5.3. условия, или
- ако разстоянието между задната част на ненатовареното превозно средство и земята не надвишава 55 см по протежение на ширина, която е с не повече от 10 см по-къса от тази на задния мост от която и да е страна на превозното средство (с изключение на издатината на гумите близо до земята).
При наличие на повече от един заден мост се взема предвид ширината на най-широкия от тях.
Това изискване трябва да бъде удовлетворено най-малко по протежение на линия, коята се намира на разстояние от не повече от 45 см от най-крайната задна част на превозното средство."
Член 2
Държавите-членки въвеждат в сила разпоредбите, необходими, за да се съобразят с настоящата директива преди 1 октомври 1981 г. Те незабавно информират Комисията за това.
Член 3
Адресати на настоящата директива са държавите-членки.
Съставено в Брюксел на 13 април 1981 година.